text: Ascensió a la Roca Corbatera dins els actes de "Fes el teu Everest" | Club Excursionista Arítjol
  Dg, 29/08/2010 - 13:20 — pepe
  La pujada es va fer pel grau del Tomaset, un grau sense cap tipus de dificultat, ja que es tracta d'un sender que s'enfila fins a dalt la carena. Durant el recorregut es va gaudir de les vistes sobre el pantà de Siurana i en la pujada es va agrair molt el vent fresc que va acompanyar els excursionistes.
  El cim va estar coronat cap a les 11 del matí, on es va poder gaudir d'unes vistes molt bones de la comarca. A continuació es va instal·lar la balisa on s'havia de validar la butlleta de participació de Fes el teu Everest, i després es van fer les fotos de rigor.
  Al grup, format principalment per excursionistes, es va afegir també un grup molt jove que canta caramelles que van gaudir d'aquesta curta però agraïda pujada al cim de la Corbatera, fent així el seu reconeixement als 25 anys del primer Everest català. A la baixada, una part del grup va seguir un altre itinerari per tal de no repetir el mateix camí de pujada.
  L'ascensió es va repetir l'endemà diumenge, però en aquesta ocasió des de la Morera de Montsant i va servir per recollir la balisa del cim, a més de conduir més excursionistes fins al sostre del Priorat.